“O`zbekneftgaz”: Uglevodorod zaxiralarini o`stirish hamda yangi konlarni ochish maqsadida “Sho`rtan” hududida 3D seysmik-qidiruv ishlari amalga oshirilmoqda

O`zbekiston Respublikasi Prezidenti Shavkat Mirziyoev tomonidan 2021 yil 25 dekabr kuni “Uzbekistan GTL” zavodining tantanali ochilish marosimiga tashrifi davomida, Qashqadaryoda geologiya-qidiruv ishlarini rivojlantirish borasida topshiriqlar berilgan edi.
Davlat rahbari tomonidan berilgan topshiriqlar ijrosini amalda bajarish maqsadida, “O`zbekneftgaz” AJ Boshqaruvi raisi Mehriddin Abdullaev boshchiligida “Ishchi guruh” tuzilib, Davlat geologiya qo`mitasi, “O`zbekgeofizika” AJ bilan hamkorlikda Qashqadaryo viloyatida joylashgan “Sho`rtan” konining yangi istiqbollarini aniqlashga qaratilgan 3D seysmik-qidiruv ishlari boshlandi.
2022 yilda geologiya-qidiruv ishlarini moliyalashtirish 2 barobarga oshirilib, tabiiy gazni qayta ishlash zavodlarini homashyo resurslari bilan ta`minlash borasida “Yo`l xaritasi” tuzildi.
“O`zbekneftgaz” AJ mablag`lari hisobidan “Sho`rtan” hududida 2021 yilda 620 kv.km. maydonda 3D seysmik-qidiruv ishlari bajarilgan bo`lsa, joriy yil yanvar oyining o`zidayoq yana 90 km.kv maydonda ishlar bajarildi.
3D seysmik-qidiruv ishlarini amalga oshirish uchun pudratchi sifatida “O`zbekgeofizika” AJ jalb etilgan bo`lib, AQShning “INOVA” kompaniyasida ishlab chiqarilgan seysmik uskunalar va jihozlar yordamida, 400 dan ortiq mahalliy mutaxassislar hamda 50 dan ortiq maxsus texnikalar ishtirokida uzluksiz ish tashkil qilindi.
Amalga oshirilayotgan 3D seysmik-qidiruv ishlarining sifat ko`rsatkichlari malakali mutaxassislardan iborat “Supervayzerlar guruhi” tomonidan doimiy ravishda nazorat qilib borilmoqda. Olingan ma`lumotlar esa “Ma`lumotlarni qayta ishlash” markazlariga etkazib berilib, tezkor tartibda qayta ishlanmoqda.
3D seysmik-qidiruv ishlarining yakuniy ma`lumotlari “O`zbekneftgaz” AJ tasarrufida mavjud bo`lgan eng so`nggi rusumdagi serverlar, zamonaviy kompyuter texnologiyalari va ilg`or dasturiy ta`minotlardan foydalangan holda raqamli geologik modellashtirish orqali tahlil qilinmoqda.
Ushbu ishlarni bajarish natijasida, “Sho`rtan” hududidagi barcha konlarning yangi istiqbollari baholanib, tabiiy gazga to`yingan yangi qatlamlar aniqlanmoqda. Neft va gazga istiqbolli bo`lgan yangi maydonlar, uchastkalar hamda quduqlarni burg`ilash nuqtalari belgilab olindi.
Olib borilgan ishlarning samarasi o`laroq, “Sho`rtan” koni hududida 1-sonli terrigen yura qudug`ini burg`ilash ishlari boshlandi va hozirda uning chuqurligi 1395 metrga etdi.
“O`zbekneftgaz” AJ tomonidan geologiya-qidiruv ishlarini samarali amalga oshirish, 2022 yil yakuni bo`yicha belgilangan barcha prognoz ko`rsatkichlarni to`liq bajarishni ta`minlash maqsadida, ushbu tadbirlarga sohaning eng malakali geolog va geofizik mutaxassislari jalb etildi.
"O`zbekneftgaz” AJ tomonidan Respublikaning Ustyurt, Gazli, Muborak va Sho`rtan hududlarining istiqbolli maydonlarida uglevodorod zaxiralarini o`stirish hamda yangi neft va gaz konlarini ochishga yo`naltirilgan geologiya-qidiruv ishlari davom ettirilmoqda.
“O`zbekneftgaz” AJ Matbuot xizmati